Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 564/11/7710	Stará Ľubovňa, 7.5.2012
EEČ : 2-59-22-2012

U Z N E S E N I E

Trestná vec:	obvinená XXXXX  
Prečin:	ublíženie na zdraví podľa § 157 odsek 1, 2 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Stará Ľubovňa
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:

a.   Opatrenia obvinenej na náhradu škody vzniknutej trestným činom - poistná udalosť nahlásená poisťovni Kooperatíva a.s., Štefanovičova 4, Bratislava, ktorá bude hradiť škody spôsobené dopravnou nehodou
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: Slovenské hnutie špeciálnych olympiád, Landererova 1, 811 09 Bratislava
      číslo účtu 116235012/0200 vedenom vo VÚB banke a.s. 
d.	Suma odovzdaná štátu na peňažnú pomoc obetiam trestnej činnosti: 100,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom OÚ vyšetrovania PZ XXXXX pod spisovou značkou ORP-271/KP-SL-2011.

Skutková veta: 
          Tento prečin obvinená spáchala tak, že  dňa 19.12.2011 okolo 18.00 hod. pri riadení vozidla zn. Peugeot 206, XXXXX na ceste I. triedy č. 68 v km 17.4 v meste XXXXX smerom na obec Plavnica, v mierne pravotočivej zákrute v dôsledku oneskorenej reakcie narazila prednou strednou časťou vozidla do chodca XXXXX, ktorý prechádzal cez prechod pre chodcov z ľavej strany z pohľadu vodiča, v dôsledku čoho poškodeného po náraze odhodilo na pravú krajnicu, kde ostal ležať, čím utrpel okrem iného zlomeninu pravého predkolenia, zlomeninu spánkovej kosti, mnohopočetné krvácania, pomliaždeniny mozgu obojstranne s predpokladanou dobou liečenia viac ako 6 mesiacov.
Odôvodnenie: 

 	 Vyšetrovateľ Odboru kriminálnej polície XXXXX  uznesením   sp. zn. ORP-271/KP-SL-2011   zo dňa 20.12.2011 začal trestné stíhanie a    vzniesol obvinenie XXXXX Némethovej  za  prečin  ublíženia na zdraví  podľa §   157 ods.  1, 2 písm. a/   Tr. zák.    

         Tento prečin obvinená spáchala tak, že  dňa 19.12.2011 okolo 18.00 hod. pri riadení vozidla zn. Peugeot 206, XXXXX na ceste I. triedy č. 68 v km 17.4 v meste XXXXX smerom na obec Plavnica, v mierne pravotočivej zákrute v dôsledku oneskorenej reakcie narazila prednou strednou časťou vozidla do chodca XXXXX, ktorý prechádzal cez prechod pre chodcov z ľavej strany z pohľadu vodiča, v dôsledku čoho poškodeného po náraze odhodilo na pravú krajnicu, kde ostal ležať, čím utrpel okrem iného zlomeninu pravého predkolenia, zlomeninu spánkovej kosti, mnohopočetné krvácania, pomliaždeniny mozgu obojstranne s predpokladanou dobou liečenia viac ako 6 mesiacov.

	Obvinená v prípravnom konaní sa k zavineniu dopravnej nehody priznala v celom rozsahu. Vo svojej výpovedi uviedla, že v čase, keď viedla motorové vozidlo bola už tma, pričom premávka bola normálna. Zhruba na križovatke do miestnej časti Podsadok sa jej zdalo, že na ľavej strane sa niečo mihlo, ale nezdalo sa jej, že išlo o človeka, ale keď videla, že sa ten objekt pohol smerom do cesty, začala brzdiť, ale už bolo neskoro a zaregistrovala náraz do predného skla. S vozidlom zastavila a zbadala na zemi vpravo pred autom ležať človeka. Pamätá sa, že z protiidúceho vozidla vystúpil vodič, ktorý mu pomáhal spolu s ňou a ona potom volala hasičov a nejaká pani volala záchrannú službu. Záverom vyhlásila, že uznáva svoju vinu a priznáva sa k tomu, že spôsobila dopravnú nehodu, pri ktorej ako vodička motorového vozidla nedala prednosť chodcovi na prechode pre chodcov a chodec v dôsledku zrážky s jej vozidlom utrpel ťažké zranenia. 

	Svedok - poškodený XXXXX vypovedal, že si na priebeh dopravnej nehody absolútne nespomína. Spomína si iba, že prechádzal cez lavičku, ktorá vedie z Mýtnej ulici na druhú stranu rieky Poprad k mestu a ďalej si pamätá iba to, že bol na chirurgickom oddelení NsP v XXXXX, ale to už bolo na druhý deň po dopravnej nehode. Tento svedok uviedol, že za ním bola na návšteve obvinená a ospravedlnila sa za to, čo sa stalo. Pokiaľ sa týka náhrady škody, tak poškodený uviedol, že by chcel, aby boli uhradené náklady na jeho liečbu, ktoré vznikli tým, že bol liečený v nemocnici. Inú škodu si nenárokuje.

	Dopravná nehoda bola dokumentovaná písomnými dôkazmi, konkrétne zápisnicou o ohliadke miesta dopravnej nehody s fotodokumentáciou a znaleckým posudkom z odboru dopravy, z ktorých vyplýva, že dopravnú nehodu zavinila obvinená. 

Zo znaleckého posudku z odvetvia zdravotníctva vyplýva, že zranenia, ktoré utrpel poškodený boli spôsobené nárazom dopravného prostriedku pod jeho ťažiskom, v dôsledku čoho poškodený spadol na prednú kapotu motorového vozidla a čelné sklo, najpravdepodobnejšie došlo k nárazu hlavy o prednú kapotu alebo čelné sklo motorového vozidla a tým došlo k jeho zraneniam. Z medicínskeho hľadiska ide u poškodeného o úraz ťažký. Počas celej doby liečenia musel obvinený užívať analgetiká kvôli bolesti silnej intenzity, neskôr počas rehabilitácie pociťoval bolesti strednej až malej intenzity. 

Taktiež podľa § 123 ods. 3 písm. i/, ods. 4  Tr. zák. je potrebné kvalifikovať zranenie poškodeného ako ťažkú ujmu na zdraví, pretože porucha zdravia poškodeného trvala dlhšie ako 42 dní a počas tejto doby závažne ovplyvňovala obvyklý spôsob života poškodeného. Preto konanie obvinenej naplnilo zákonné znaky skutkovej podstaty prečinu ublíženia na zdraví podľa § 157 ods. 1, 2 písm. a/ Tr. zák., pretože obvinená z nedbanlivosti inému spôsobila ťažkú ujmu na zdraví a to porušením dôležitej povinnosti uloženej jej podľa zákona. Porušenie dôležitej povinnosti spočíva v porušení zákona o pravidlách cestnej premávky spočívajúce v nedaní prednosti chodcovi na prechode pre chodcov. 
	
	   Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 (päť) rokov, môže so súhlasom obvineného a poškodeného v prípravnom konaní prokurátor rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok a nie sú pochybnosti o tom, že jeho vyhlásenie bolo vykonané slobodne, vážne, zrozumiteľne a určito, nahradil škodu alebo urobil iné opatrenia na náhradu škody alebo inak odstránil ujmu vzniknutú trestným činom a zložil na účet prokuratúry peňažnú sumu konkrétnemu adresátovi na všeobecnoprospešné účely a vzhľadom na povahu a závažnosť spáchaného činu, na osobu obvineného a jeho osobné a majetkové pomery, možno takýto spôsob ukončenia veci považovať za dostačujúci.

	V priebehu prípravného konania bola na Okresnom súde v XXXXX vykonaná mediácia, počas ktorej obvinená XXXXX XXXXX a poškodený XXXXX dali súhlas k vykonaniu mediácie, vyjadrili súhlas s postupom podľa §-u 220 ods. l Tr. por., obvinená prehlásila, že skutok spáchala a svoje konanie oľutovala.  Poškodený uviedol, že náhradu škody si bude uplatňovať od poisťovne Kooperatíva a.s. a od obvinenej si nebude uplatňovať žiadnu škodu.

	Na súde obvinená a poškodený prehlásili, že zmier uzavreli slobodne a vážne, obsahuje ich skutočnú vôľu, o prejave ktorej v budúcnosti nemôžu vzniknúť žiadne pochybnosti. S obsahom  zmieru bez výhrad súhlasili a na znak i podpísali za prítomnosti probačného a mediačného úradníka Okresného súdu v XXXXX.

 Podľa § 224 ods. 1 Tr. por.  obvinený  XXXXX poukázala  sumu na všeobecne prospešné účely vo výške  200,- € , ktorú zložila na účet Štátnej pokladnice XXXXX pričom táto suma je vzhľadom na výšku spôsobenej škody a na majetkové pomery obvinenej  primeraná. 

	Z tejto sumy  sa 50 % t.j. 100,- €  poukazuje na všeobecne prospešné účely pre organizáciu: XXXXX XXXXX.s. 

Podľa § 224 ods. 2 Tr. por. z uvedenej sumy  čiastka 100,- € t. j. 50 %  patrí štátu na peňažnú pomoc obetiam trestnej činnosti. 

Škoda spôsobená prevádzkou motorového vozidla bola riadne nahlásená poisťovni Kooperatíva a.s., kde je vozidlo poistené, o čom svedčí potvrdenie tejto poisťovne nachádzajúce sa vo vyšetrovacom spise. 

V tomto prípade sú splnené zákonom predpísané podmienky na postup podľa § 220 ods. 1 Tr. por. a to na schválenie zmieru a zastavenie trestného stíhania. Podľa § 157 ods.2   Tr. zák.  za tento prečin je možné uložiť trest odňatia slobody na jeden rok až päť rokov.

	Obvinená je  z miesta trvalého bydliska   hodnotená   kladne.  Nebola riešená komisiou na ochranu verejného poriadku.  V evidenčnej karte vodiča má jeden záznam za prekročenie rýchlosti.  Podľa odpisu z registra trestov doposiaľ nebola   súdne trestaná.

         Vzhľadom  ku skutočnosti, že v tejto veci boli splnené všetky podmienky na postup podľa §-u 220 ods. l Tr. por. bolo potrebné rozhodnúť tak, ako je uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Pitoňák
prokurátor